د کابل، هرات او بلخ هوايي ډګرونو کې درې رادارونه نصیب کیږي
د طالبانو د ترانسپورت او هوايي چلند وزارت ویلي چې ټاکل شوې د ۲۰۲۳ میلادي کال تر پای ته رسېدو مخکې د رادار ۱۲ سایټونه د هوايي حریم د کنټرول سیستم په لرلو سره د افغانستان په ۱۲ برخو کې نصب کړل شي.
یاد وزارت نن یکشنبه ډسمبر ۲۶ (مرغومې پنځمه) پر خپل فېسبوک پاڼه لیکلي چې دا رادارونه د کابل نړیوال هوايي ډګر کې دغه وزارت ته تسلیم شول. د ترانسپورت او هوايي چلند وزارت د معلوماتو په اساس د سرتاسري رادرا نصبولو قرارداد د ۱۱۲ میلیون یورو په ارزښت د «تالس» په نوم یو فرانسوي شرکت سره شوی دی. د ترانسپورت وزارت ویلي چې د دغه قرارداد په اساس به یاد سرتاسري رادارونه د کابل، بلخ او هرات په هوايي ډګرونو کې نصب کړل شي. دغه وزارت ویلي چې ټاکل شوې د ۲۰۲۳ میلادي کال تر پای ته رسېدو مخکې د رادار ۱۲ سایټونه د هوايي حریم د کنټرول سیستم په لرلو سره د افغانستان په ۱۲ برخو کې نصب کړل شي. د یادو رادارونو قرارداد د محمد اشرف غني په مشرۍ تیر حکومت کې د «تالیس فرانسوي شرکت» سره شوی و. د افغانستان په درې هوايي ډګرونو کې د رادارونو د نصبولو خبر پر داسې مهال ورکول کیږي چې د طالب چارواکو په وینا د افغانستان د پنځو هوايي ډګرونو د امنیت او مدیریت په اړه د ترکیې او قطر له تخنیکي ټېمونو سره خبرې پيل شوي دي. په دې هوايي ډګرونو کې، د کابل نړیوال هوايي ډګر ترڅنګ د هرات، مزارشریف، کندهار او د خوست هوايي ډګرونه شامل دي. ترکیې حتی د افغانستان څخه د نړیوالو ځواکونو له وتلو دمخه د کابل د نړیوال هوایي ډګر د مدیریت او د امنیت د تامین لپاره تیاری ښودلی و. د اګست د ۱۵وروسته د کابل نړیوال هوايي ډګر څخه د امریکا او ځینو نورو لویدیځو هیوادونو له خوا د زرګونو افغانانو د ایستلو پر مهال دغه هوایي ډګر ته ډیر زیان رسیدلی او د رادار سیستم یې خراب شوی دی. پر افغانستان باندې د طالبانو له واکمن کیدو وروسته د ترکیې او قطر تخنیکي ټیمونو د کابل د هوایي ډګر په بیرته پرانستلو او پروازونو ته په تیارولو کې همکاري کړې وه.